钦定古今图书集成/明伦汇编/官常典/第361卷 > 《辞免中丞表》阙名
## 钦定古今图书集成/明伦汇编/官常典/第361卷 > 《辞免中丞表》阙名

臣品出中下，能乏寸长，嗣承阀阅之基，粗知仁义之
训，惟坚信道，不悟违时。出入谏垣者九年，迁谪麾符
者四郡。向因陛见，得近天光，被圣训之垂褒，为孤忠
而有立。自惟疏远之迹，曷胜特达之知。一身至微，万
死宁报？匪图简拔，益厚恩辉。旋自内朝之班，进陟中
司之任。不离言职，更践清除。行匪风节之著闻，言厌
缙绅之绪论。忧畏之甚，启处靡遑。